กรมอุตุนิยมวิทยา เตือนประชาชนเฝ้าระวังพายุฤดูร้อนช่วงวันที่ 3-7 เมษายนนี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยว่า วันพรุ่งนี้ (3 เม.ย.64) - 7 เมษายน 2564 หย่อมความกดอากาศสูงจากประเทศจีนจะแผ่ลงมาปกคลุมประเทศไทยตอนบน ประกอบกับมีคลื่นกระแสลมตะวันตกเคลื่อนเข้าปกคลุมภาคเหนือและภาคตะวันออกเฉียงเหนือทำให้มีพายุฤดูร้อนเกิดขึ้น ลักษณะดังกล่าวทำให้หลายพื้นที่มีพายุฝนฟ้าคะนอง ลมกระโชกแรง ฟ้าผ่า และลูกเห็บตกบางแห่ง เริ่มจากภาคตะวันออกเฉียงเหนือก่อน จากนั้นภาคอื่นจะได้รับผลกระทบในระยะต่อไป โดยภาคเหนือ มีฝนฟ้าคะนองกับลมกระโชกแรง ร้อยละ 60-70 ของพื้นที่ ขณะที่ภาคตะวันออกเฉียงเหนือและภาคกลาง มีฝนฟ้าคะนองลมกระโชกแรง ร้อยละ 40-60 ของพื้นที่ และอาจมีลูกเห็บตก ส่วนภาคตะวันออก มีฝนฟ้าคะนอง เกินกว่าร้อยละ 10 ของพื้นที่ และภาคใต้ มีฝนฟ้าคะนองและฝนตกหนักบางแห่งสูงสุดร้อยละ 40-60 ของพื้นที่ ทั้งนี้ ขอให้ประชาชนเฝ้าระวังอันตรายจากพายุฤดูร้อนที่จะเกิดขึ้น และชาวเรือควรเดินเรือด้วยความระมัดระวัง เรือเล็กควรงดออกจากฝั่ง// เสียง // รองอธิบดีกรมอุตุนิยมวิทยา ย้ำว่า ประชาชนควรติดตามสภาพอากาศจากกรมอุตุนิยมวิทยาอย่างใกล้ชิด เพื่อนำข้อมูลไปประกอบการตัดสินใจโดยเฉพาะเกษตรกรที่ต้องดูแลผลผลิตด้านการเกษตร